कोसी बाढ़ि सं प्रभावित लोक के मकान बनाबए लेल परिवार के हिसाब सं 55 हजार रुपया मिलत. एकर घोषणा मुख्यमंत्री नीतीश कुमार जी सुपौल जिला के वीरपुर मे कएलखिन्ह. कोसी मे आएल बाढ़ि सं लाखों लोक प्रभावित भेल छलाह. ओहि समय पुनर्वास के लेल केंद्र सरकार के तरफ सं हर संभव मदद के भरोस खुद प्रधानमंत्री देने छलखिन्ह. मुदा मुख्यमंत्री जीक कहनाय छनि जे केंद्र सं एको पाइ के मदद नहि मिलल. ई हाल तखन अछि जखन कि प्रधानमंत्री एकरा राष्ट्रीय आपदा घोषित कएने छलखिन्ह. मुख्यमंत्री केंद्र पर पक्षपात करय के आरोप सेहो लगएलखिन्ह. नीतीशजी वीरपुर 750 करोड़ रुपयाक सिंचाई योजना. . . पूर्वी कोसी नहर प्रणाली विस्तार आओऱ जीर्णोद्धार योजना के शुरु करय आएल छलखिन्ह. एहि सभ योजना के दू साल के भीतर पूरा करि लेल जाएत. काज पूरा भS गेलाह के बाद इलाका के करीब 6 लाख हेक्टेयर जमीन पर सिंचाई के सुविधा मिलि सकत. . . आओर सभसं पैघ गप ई जे लोक के बाढ़ि सं निजात सेहो मिलत.
 बिहार मे होए वाला अगिला चुनाव मे बेसि दिन नहि अछि. सभ पार्टी चुनावक तैयारी मे लागल अछि. लालू प्रसाद यादवजी आओर रामविलास पासवानजी सेहो लोकसभा चुनाव के बादहिं सं बिहार मे अपन पार्टी. . . संगठन के मजबूत करय मे लागल छथिन्ह. चुनाव के लेल रणनीति बना रहल छथिन्ह. आय सं अधिक संपत्ति के मामला मे सुप्रीम कोर्ट सं राहत मिलला सं लालूजीक मनोबल आओर बढ़ि गेलन्हि. पार्टी हुनका संग आओर मजबूती सं ठाड़ भs गेल अछि. एहन हाल मे अगिला चुनाव मे ओ जोरदार टक्कर देबय लेल तैयार छथिन्ह.
 मुदा सबसं बड़का सवाल अछि कि अगिला चुनाव बीजेपी आओर जेडीयू संगे-संग लड़त? बिहार मे जे हालात बनि रहल अछि ओ तं किछ आओर इशारा करि रहल अछि. राजनीतिक जानकार लोक के मानय जाए तं एहि बेरक चुनाव सं पहिने बीजेपी-जेडीयू के राह अलग-अलग भs सकैत अछि. ओना बीजेपी के केंद्रीय नेतृत्वक पूरा कोशिश छै जे गठबंधन बनल रहय आओर नीतीश जीक संग सरकार फेर सं बनय. मुदा आसार ओहन नहि दिखि रहल अछि.
 चाहे बिहार दिवस के कार्यक्रम होए आ अखिल भारतीय विद्यार्थी परिषद के कार्यकर्ताक पिटाई. . . बीजेपी नेताक कोनो खास तरजीह. . . वैल्यू नहि देल गेल. बीजेपी सांसद शत्रुघ्न सिन्हा के तं न्योत सेहो नहि देल गेल. आओर परिषद के कार्यकर्ता सभके जमिsक पीटल गेल. एहिके लsक परिषदक नेता सभ बीजेपी के सीनियर नेता सभ सं काफी नाराज छथिन्ह. उपमुख्यमंत्री सुशील कुमार मोदी सं लsक रविशंकर प्रसाद तक सभ पर तमसाएल छथिन्ह. छात्र नेता सभ के साफ कहनाय छनि जे चुनाव सं पहिने ई नीक काज नहि भs रहल अछि.
 ओम्हर कांग्रेस से बीजेपी के अलग-थलग करि जेडीयू के अपना संग लाबय चाहैत अछि. एकर प्रस्तावना महिला आरक्षण बिल के समय देखय लेल मिल गेल होएत. नीतीश कुमार सभ के साइडलाइन करि बिल के समर्थन करि देलथिन्ह. एहन मे कांग्रेस बिहार के लेल विशेष पैकेज देबय के घोषणा करि नीतीशके अपना संग मिला लए तेहि मे कोनो अचरज नहि होबाक चाही. बिहार मे अखन जे हाल अछि ओहि मे अहां पूरा गारंटी के संग नहि कहि सकय छी जे नीतीश जी जीत जएताह. एहन मे नीतीशजी कांग्रेसक संग जा अपन सरकार दोबारा लाबय के पूरा कोशिश करताह. आरक्षण. . . अगिड़ा-पिछिड़ा. . . जाति समीकरण. . . सिर्फ कागज पर विकास. . . अफसरशाहीके बढ़ैत दबदबा. . . कमीशनखोरी आओर रिश्वतराज के देखैत बिहारक राजनीति एहि बेर सभ के परेशान कएने अछि. एहन मे राहुल गांधी बिहारक राजनीति के चुनाव सं पहिने एकटा नया मोड़ दs देथिन्ह तं ओहि मे कोनो नव बात नहि. तं देखैत रहुं अगिला किछ दिन मे कि सभ भs रहल अछि.
 आई-काल्हि मीडिया मे बच्चन परिवार के मामला छाएल अछि. पहिने बांद्रा-वर्ली सी लिंक समारोह मे सदी के महानायक अमिताभ बच्चन के मौजूदगी पर हो-हल्ला मचाएल गेल. फेर अभिषेक बच्चन के अर्थ ऑवर वाला मामला सामने आएल. पुणे समारोह मे तं महाराष्ट्र के मुख्यमंत्री बिग बी के संग आबय सं बचय के लेल एक दिन पहिने ओहिठाम भS अएलखिन्ह. सवाल ई अछि जे कि अमिताभ बच्चन आओर अभिषेक बच्चन देश के नागरिक नहि छथिन्ह ? कि बांद्रा-वर्ली सी लिंक सिर्फ कांग्रेसक काज छल ? कि ओ पार्टी के कार्यक्रम छल जे दोसर के जनाए मना छल ? कि अर्थ ऑवर कार्यक्रम दिल्ली के मुख्यमंत्री शीला दीक्षित जीक पर्सनल कार्यक्रम छलन्हि. अर्थ ऑवर के ब्रांड एंबेसडर होएतहुं अभिषेकक सभ बैनर पोस्टर हटा कs कांग्रेस देश के कोन संदेश देबय चाहैत अछि? कि कांग्रेस लोक के ई बताबय चाहैत अछि जो ओकर विरोध करला के बाद लोक के सामाजिक बहिष्कार के सामना करय पड़तन्हि. कि मनमोहन सिंह जी सिर्फ कांग्रेस के प्रधानमंत्री छथिन्ह ? कि अशोक चव्हाण महाराष्ट्र मे सिर्फ कांग्रेसी लोक के मुख्यमंत्री छथिन्ह? कि शीला दीक्षित दिल्ली मे सिर्फ कांग्रेसी वोटर के मुख्यमंत्री छथीह ? अगर नहि तं फेर दोसर मतदाता. . . दोसर नागरिक के संग भेदभाव किएक ? अगर वो सार्वजनिक कार्यक्रम छल तं फेर अमिताभ बच्चन के संग अछूत जकां किएक व्यवहार कएल जा रहल अछि ? सोचय वाला सवाल ई अछि जे आई ई अमिताभ बच्चन जैसन मशहूर शख्स के संग भेल अछि काल्हि अहां. . . हमरा संग सेहो भs सकैत अछि ? अहां सभ के कि कहनाय अछि एहि विषय पर. . . जरूर बताएब.
 एहि बेर बिहार स्थापना दिवस पर पूरा राज्य मे बिहार दिवस उत्सव मनाएल गेल. बिहार सं बाहर किछ ठाम बिहार दिवसक उत्सव अखनो जारी अछि. मुख्य कार्यक्रम पटना के गांधी मैदान मे भेल. एहि कार्यक्रमक तैयारी मास धरि पहिने सं भs रहल छल. राज्य सरकारक पूरा अमला एकर सफलता के लेल दिन राति एक कएने छल. कि मंत्री. . . कि विधायक आओर कि कार्यकर्ता. . . सभ हाथ सं हाथ मिला. . . कंधा सं कंधा मिला काज मे लागल रहला. बड़ भव्य आयोजन भेल. राज्य भर सं लाखों लोक पटना अएलाह. एहि उत्सव के गवाह बनय लेल. बिहार दिवस पर भेल ई उत्सव एक तरहे कामयाब सेहो रहल. जे लोकनि एहि ठाम अएलाह. . . खुश भs क गेलाह. सभ लोक मे अपना के बिहारी होए के मान जगलन्हि. . . बिहारी होए के स्वाभिमान पैदा भेलन्हि. अपन गौरवशाली इतिहास. . . विरासत. . . अतीत के जानि माथ ऊंच कsक घर लौटलाह. सभ लोक के एक सुर मे कहनाय छलन्हि जे ई कार्यक्रम पहिने होबाक चाही छल. दुनिया के पहिल गणतंत्र देबय वाला वैशाली बिहार छल. . . दुनिया मे ज्ञान के प्रकाश फैलाबय वाला नालंदा ओर विक्रमशिला छल. . . शांति आओर मानवता के संदेश भगवान बुद्ध आओर भगवान महावीर बिहार सं दुनिया मे पहुंचलखिन्ह. सिख धर्म के ज्योति सेहो बिहार सं फैलल. आजादीक लड़ाई के सभसं अहम चरण महात्मा गांधी बिहार सं शुरू कएलखिन्ह. कतेक गिनाओल जाउ. पूरा किताब भरल अछि. बिहार दिवस मे आबि जखन लोक के अपना बारे मे एतेक जानय लेल मिललन्हि त ओ मुख्यमंत्री नीतीश कुमार के जी भरि कs धन्यवाद दैत विदा भेलखिन्ह. एहि कार्यक्रम के करि नीतीश जी राज्य के लोक के हृदय मे बैसि गेलाह. राज्यक हर जिला. . . प्रखंड. . . पंचायत. . . स्कूल मे एहन कार्यक्रम भेल आओर लोक मे बिहार के लsक जागरूकता फैलाएल गेल. लोक के बिहारक विकास के बारे मे बताएल गेल. सड़क. . . कानून व्यवस्था. . . स्कूली शिक्षा. . . पढ़ाई-लिखाई. . . साइकिल योजना. . . पोशाक योजना. . . पेंशन योजना सभ के बारे मे बताएल गेल. नीतीश सरकार के जतेक विकास योजना. . . कल्याण योजना अछि लोक के सामने राखल गेल. भला लोक के सामने अपन बात राखल के नीतीशजी के एहि सं बेहतर आओर कोन मौका मिलतन्हि ? लालूजी आओर पासवानजी भने बेसि समय बिहार मे द रहल छथिन्ह मुदा लोक के सामने अपन विकासक तस्वीर नहि राखि पएलखिन्ह. आओर फेर ओ किछ परेशानी मे सेहो बझल छथि. राहुल गांधी बिहार पर भने जोर देने छथिन्ह मुदा ओ अपने तं बिहार के मुख्यमंत्री नहि बनताह. किनका बनएताह? पार्टी पद के लsक पहिनहि सं सिरफुटव्वल भs रहल छनि कांग्रेस मे. टाइटलर जी बिहार के बारे मे कतेक कs सकय छथिन्ह. करय के होएतन्हि तं एहिठामक लोकले नेता सभ के. मुदा एकटा इर घाट द दोसर वीर घाट. कोनो तालमेल नहि. एहन मे नीतीश जी आबय वाला चुनाव के देखि हर चाल सावधानी सं चलि रहल छथि. ओना नीतीश जीक परेशानी खुद कम नहि छनि. मुदा फिलहाल ओ अपन पकड़ बनौने छथि. आओर विकास के नारा लगा लोक के दिमाग मे अपन बात बैसा रहल छथिन्ह. लोक मे स्वाभिमान जगा रहल छथिन्ह. आओर जे काज पूरा राज्य मे घुमि कs पार्टी के खर्चा सं होएत ओ काज बिहार दिवस के मार्फत सरकारी पैसा सं भs गेलन्हि. नीतीशजी अखन बिहार दिवस सं लोक के दिमाग मे विकास के बात भरि देलखिन्ह अ. . . आब ओ विकास के काज पर जोर लगा देथिन्ह. अहां देखबय चुनाव नजदीक अछि. . . तारीख जेना-जेना करीब आएत काज जोर पकड़त. सरकार के मंत्री . . . विधायक सभ के काम-काज मे तेजी अएतन्हि. एहि बीच भs सकैत अछि किछ नौकरी के विज्ञापन सेहो निकलय आओर आचार संहिता लागू होए सं पहिने सभ किछ करय के कोशिश कएल जाएत. आओर जखन विपक्ष कमजोर होए. . . दिशाहीन होए. . . राज्य के गर्त मे लs जाए के आरोप सं घिरल होए. . . तखन राज्य मे विकास के एकटा रफ्तार लाबय वाला सरकार के लोक जीताओ दय तं ओहि मे कोनो अचरज नहि होबाक चाही. ई सोचि कि चलु एक बेर आओर मौका दs देख लय छिएन्हि तं कोनो हैरान होबय के बात नहि. बिहार दिवस सं नीतीश जी अपन अभियान के शुरू कs देने छथिन्ह. आब देखिऔं कि होएत अछि. ओना चुनाव के बारे मे कोनो भविष्यवाणी नहि कएल जा सकैत अछि. केहनो धुरंघर पटखनी खा सकय छथि.
 बिहार मे अगिला मास सं सरकारी स्कूलक मास्टर साहेब के प्राइवेट ट्यूशन पर रोक लागि रहल अछि. आब कोनो सरकारी प्राइमरी आओर मिडिल स्कूलक टीचर ट्यूशन नहि पढ़ा पएताह. एक अप्रैल 2010 सं शिक्षा अधिकार कानून लागू भs जाएत. एहि के मुताबिक राज्यक सरकारी प्राइमरी आओर मिडिल स्कूलक शिक्षक आब नहि तं कोनो निजी संस्थान मे पढ़ा पएताह नहि निजी ट्यूशन कs पएताह. राज्य सरकारक ई एकटा नीक कदम कहल जा सकैत अछि. एहि सं सर जी आब विद्यार्थी सभ पर बेसि ध्यान द पएथिन्ह. नहि तं स्कूल के पढ़ाई सं बेसि हुनकर ध्यान घरक ट्यूशन पर रहय छलन्हि. जे विद्यार्थी ट्यूशन पढय सं इनकार कएलक ओकरा कम नंबर देल गेल आ फेर स्कूल मे भारी-भारी सवाल पूछि आ फेर दस तरहे हताश कएल जाएत छल. पढ़ाई. . . पढ़ाई नहि भs पूरा दोकानदारी भs गेल. एकरा पर रोक लगनाय जरूरी छल. मुदा अखनो पूरा उपाय नहि कएल गेल अछि. मिडिल स्कूल के बाद कि ? अगर रोक लगाबहे के छल तं सभ तरहक ट्यूशन पर रोक लगबाक चाही छल. आ तं सरकारी नौकरी करु आ फेर प्राइवेट ट्यूशन. ई बात हाई स्कूल आओर कॉलेज मे सेहो लागू होबाक चाही. नहि तं दिन पर दिन नव-नव कोचिंग संस्थान खुलैत रहत आओर सरकारी टीचर सभ ओतय पढ़ाबय लेल जाएत रहताह.
 एकटा खबर पढ़ि एकदम सं दंग रहि गेलौं जे आब बिहार मे वार्षिक परीक्षा के उत्तर पुस्तिका मे छात्र के अपन जाति लिखय पड़त. ई परीक्षा मे शामिल होए वाला आओर पास होए वाला विद्यार्थी के प्रतिशत जानए लेल कएल गेल. कहल जा रहल अछि जे परीक्षा देबय वाला पिछड़ी आओर अनुसूचित जाति के विद्यार्थी के संख्या जानय के लेल जाति लिखय लेल कहल गेल अछि. ई फरमान मुजफ्फरपुर मे जारी कएल गेल मुदा खबर अछि जे एहि पर हो-हल्ला भेलाह के बाद एकरा निरस्त करि देल गेल. शिक्षा विभाग अपना के एहि बात सं अनजान बता रहल अछि. ओना शिक्षा मंत्री एकर जांच के बात कहलखिन्ह. कहल त इहो जा रहल अछि जे एहन कोनो मामला सामने आएल त अफसर के दंडित कएल जाएत. अगर जाति जानय के बात अछि त ओ स्कूल के दाखिला रजिस्टर सं पता चलि सकैत अछि एकरा कोनो जरूरत नहि. मुदा सवाल ई अछि जे अगर एहि खबर मे एको मिसिया सच्चाई अछि त जिला के आओर अफसर. . . विभाग कि सुतल छल. परीक्षा देबय वाला के पहचान छुपल रहय एकरा लेल कॉपी पर नाम तक नहि लिखल जाएत अछि. एहि के लs क बिहार मे बेसि लोक सभ अपन नाम के आगां सरनेम जोड़नाय बंद करि देलखिन्ह आओर एहन-एहन सरनेम राखल लागलखिन्ह जेहि सं जाति के पता नहि चलय. सरनेम मे बस कुमार. . . रंजन. . . सुमन. . . भारती जकां टाइटल लगाबय लागलखिन्ह. पहिने कहल जाए छल जे परीक्षा कॉपी मे नाम लिखला पर. . . जाति लिखला पर . . . जाति के पहचान सामने आएलाह पर कॉपी जांचय वाला अपना हिसाब सं नंबर कम बेसि कs सकय छथिन्ह. . . पक्षपात कs सकय छथिन्ह. कॉपी जांचय वाला भेदभाव कs ककरो कम-बेसि नंबर द सकय छथिन्ह. जतय कॉपी पर रोल नंबर के सिवा नाम तक नहि लिखय देल जाएत छल ओतय जाति के नाम के जिक्र एकदम सं चौंका देबय वाला खबर अछि. अगर अहां के इलाका मे एहि तरहक कोनो गप होएत अछि त ओकर खिलाफ आवाज उठएबाक चाही. नहि अगर अहां के कि लगैत अछि. कॉपी पर जाति लिखनाय सही अछि त कोनो बात नहि.
 बिहार दिवस पर बिहार उत्सव हर साल होबाक चाही. बिहार उत्सव मे आएल हर लोक के इहे कहनाय छलन्हि. लोक सभ आयोजन सं बड़ खुश छथिन्ह हुनका सभके कहनाय छनि जे ई काज पहिने शुरू भs जएबाक चाही छल. बड़ देर लगा देल गेल. लोक सभ एहि उत्सव के शुरू करय लेल नीतीशजीके बधाई सेहो दय छथिन्ह. ई गप सही अछि जे बिहार दिवस पर आयोजित समारोह मे लोक के राज्य के इतिहास. . . सभ्यता. . . संस्कृति. . . लोककला. . . विरासत के बारे मे जतेक जानकारी देल गेल. . . बताएल गेल ओकरा सुनि लोक अचरज मे पड़ि जाए छलखिन्ह. लोक सभ सोचय लेल विवश भs जाए छलखिन्ह जे हमर एतेक नीक अतीत. . . इतिहास होएतहुं हमर वर्तमान एतेक खराब किएक अछि ? लोक के मन मे फेर सं स्वाभिमान जागि रहल अछि. लोक एक बेर फेर सं बिहार के विकास के राह पर ल जाए के लेल सजग भs गेलखिन्ह. आओर होएबो किएक नहि करथिन्ह मास दिन पहिने सं तैयारी सेहो भs रहल छल. तीन दिन तक चलल एहि बिहार दिवस उत्सव मे सभ तरहक कार्यक्रम के समावेश कएल गेल छल. कतहुं बच्चा सभ के प्रतियोगिता भेल त कतहुं हंसी-ठहाका के महफिल जमल . कतहु कवि गोष्ठी त कतहुं जागरुकता कार्यक्रम. कतहुं पवन कार्टून बनाबय के गुर सीखाबय छलखिन्ह त कतहुं गीतनाद आओर कतहुं नाटक भs रहल छल. मुदा हर ठाम बिहार सं जुड़ल संदेश. किछ ठाम अपन-अपन क्षेत्र के जानकार. . . विशेषज्ञ लोकनि बिहारक इतिहास के बारे मे लोक के जानकारी द रहल छलखिन्ह. तरह-तरह के कलाकृति के माध्यम सं सेहो बिहारक जानकारी देल गेल. एहिठाम शांति स्तूप. . . नालंदा. . . राजगीर. . . बौधगया आओर दोसर धरोहर के कलाकृति बना लोक के सामने राखल गेल. पोस्टर आओर पेंटिंग के जरिए सेहो लोक के अपन लोककला. . . संस्कृति सं परिचय कराएल गेल. मधुबनी पेंटिंग. . . टिकुली कला. . . आओर दोसर लोक कला के सेहो नीक ढंग से लोक के बताएल गेल. बिहार दिवस उत्सव लोक मे बिहारी स्वाभिमान जगाबय मे सफल रहल. लोक सभ मे एक बेर फेर सं बिहारीपन के भाव जगल. लोक सभ एहिठाम सं मन मे ठानि कs अपन-अपन घर विदा भेलखिन्ह जे आब जतेक मेहनत करय पड़य हम बिहार के आगां लs जाक छोड़ब. अपन आबय वाला नेना-भुटका के एकटा सुनहरा भविष्य द क छोड़ब. पिछला किछ साल मे बिहार भने किछ पाछा चलि गेल होए. केंद्रक उपेक्षा के कारण. . . राजनीतिक पक्षपात के कारण भने बिहार देश मे सभ सं पिछडैत चलि गेल होए. . . आब नहि. लोकक उत्साह देखि त लगैत अछि काश ई बिहार उत्सव सच मे किछ दिन पहिने शुरू भs गेल रहैत.
 बीबीसी के हिंदी सेवा लेल हिंदी पत्रकारक जरूरत अछि. अहां सभ अगर हिंदी पत्रकारिता मे अपन नीक मुकाम बनाबय चाहय छी त ई नीक अवसर अछि. बस अहांके अपन आस-पास. . . देश-दुनिया खासकर दक्षिण एशिया मे होए वाला घटनाक्रम पर नीक पकड़ होबाक चाही. हिंदी के संग अंग्रेजी के सेहो नीक ज्ञान होबाक चाही. अहांके अंदर कुछ अलग करबाक जुनून होबाक चाही. ओना ई एक साल के कंट्रेक्ट पर अछि मुदा नीक काज करला पर बढ़ा देल जाएत अछि. बस अहां अपन पूरा लगन. . . जोश. . . उत्साह. . . उमंग के संग काज करैत रहिऔ अहांक कंट्रेक्ट बढ़ैत रहत. मुदा ध्यान राखु एकर अंतिम तारीख 8 अप्रैल अछि. 8 तारीख के इंतजार नहि करु आइए अपन फॉर्म भरि दिअ. बस बीबीसी के साइट http://bbc. co. uk/jobs पर जाउ आओर अपन रजिस्ट्रेशन करि दिऔ. आओर हां रेफेरेंस नंबर के जिक्र करनाय नहि बिसरब. बेसि जानकारी के लेल फोन सेहो करि सकय छी.
 (+44 के जगह पर 0 सं काम सेहो चलि सकैत अछि)
राज्य बनला के 98 साल बाद मनाएल गेल पहिल बिहार दिवस के उद्धाटन मुख्यमंत्री नीतीश कुमार रंगारंग कार्यक्रम के बीच कएलखिन्ह. एहि अवसर पर हुनकर कहनाय छलन्हि जे अगर सभ लोकनिक सहयोग मिलय त बिहार पांच साल के भीतर विकसित राज्य बनि जाएत आओर भारत सेहो चीन से आगां बढ़ि जाएत. बिहार दिवस के शुरुआत बिहार गौरव गान सं भेल. एहि गौरव गान में बिहार के ऐतिहासिक आओर सांस्कृतिक विरासत. . . वैभव के बड़ नीक ढंग सं पेश कएल गेल. एहि ठाम दोसर नृत्य संगीत के कार्यक्रम सेहो पेश कएल गेल. शहर मे चारुकात बिहार दिवस के धूम रहल.
 एहि अवसर पर नीतीश जीक कहनाय छलन्हि जे लोक के अपन बिहारी पहचान नहि भूलबाक चाही. बस अहां सभ अपन गौरवशावी इतिहास के जानि. . . भविष्य के लेल आगां बढ़य के कोशिश करु. बिहार दिवस मनाबय के मुख्य कारण अहां सभ के भीतर बिहारीपन के जगाबय के अछि । जखन अहां सभ बिहार सं बाहर जाsक नीक काज कs सकय छी त एतय किएक नहि? अखन अहां सभ कनिक अंगड़ाई लेलौं नहि कि दुनिया मे बिहारक चर्चा होबय लागल अछि. . . कनि जोर लगा देबय त बिहार फेर मुड़ि कs नहि देखत. मुख्यमंत्री सेहो कहलखिन्ह जे बिहार के लेल एकटा अलग राज्य गीत होएत. अहां सभ एकरा लिखि कs भेजु कोनो एकटा गीत के चयन कएल जाएत. बिहार दिवस के मौका पर मुख्यमंत्री कइटा किताब के विमोचन सेहो कएलखिन्ह. एहि मे सं एकटा बिहार की बेटियां स्कूल मे सेहो पढ़ाएल जाएत. एहि सं पहिने आई भोरे सं पटना अलग रंग मे दिख रहल छल. स्कूल-कॉलेज सभ मे प्रभात फेरी निकालल गेल. . . सांस्कृतिक कार्यक्रम सभ भेल. सांझ होए सं पहिने राज्य भर सं आएल लोक आओर पूरा पटना शहर के लोक जेना गांधी मैदान के तरफ बढ़य लगलाह. कइ लोक अलग-अलग महापुरुष के वेश घारण करि सेहो पहुंचल छलाह. बिहार उत्सव तीन दिन चलत. एहि के लेल गांधी मैदान मे 44 टा स्टॉल लगाएल गेल अछि. जतय मधुबनी पेंटिंग से लsक बिहारक कला संस्कृति सं जुड़ल सामान. . . लकड़ी के सामान. . . खेती-बारी के सामान. . . खाए-पीबए के करीब 300 तरहक पकवान मिल रहल अछि. ओना समारोह के लेल कइटा प्रमुख लोक के न्योत नहि देबय के लेल विवाद सेहो भs रहल अछि. आओर पटना सं बाहर के लोक के इहो कहनाय छलन्हि जे समारोह मे भोजपुरी छाएल रहल. मुदा एकर चर्चा दोसर बेर.
 आई बिहार दिवस अछि. आई सं 98 साल पहिने 1912 मे 22 मार्च के दिन बंगाल सं अलग करि बिहार के नया राज्य बनाएल गेल छल. . . बिहार के स्थापना भेल छल. हर साल 22 मार्च के राज्य सरकार के तरफ सं एकटा औपचारिकता के तौर पर बिहार दिवस मनाएल जाएत छल. मुदा एहि बेर बिहार सरकार एकरा बड़का स्तर पर मनाबय जा रहल अछि. राज्य भर मे एहि मौका पर कार्यक्रम सभ भs रहल अछि. मुदा सिर्फ राज्ये मे नहि एहि बेर राज्य सं बाहर सेहो कार्यक्रम कएल जा रहल अछि. मुख्य कार्यक्रम पटना के गांधी मैदान मे त भए रहल अछि. . . दिल्ली के प्रगति मैदान मे सेहो बड़का स्तर पर कार्यक्रम भs रहल अछि. दिल्लीक कार्यक्रम प्रगति मैदान मे 22 मार्च सं 5 अप्रैल धरि होएत. एहि मे अहांके शारदा सिन्हाजीक गीतनाद सेहो सुनय लेल मिलत. एकरे संग एहिठाम अहां बिहारी खानपान के स्वाद सेहो लs सकय छी. प्रगति मैदान मे बिहार दिवस पर जे कार्यक्रम भs रहल अछि ओहि के लेल कोनो प्रवेश टिकट नहि राखल गेल अछि. एहि ठाम अहांके बिहारक. . . मिथिलाक कला. . . लोक संस्कृति. . . गीतनाद. . . खानपान. . . मधुबनी पेंटिंग के बारे मे जानय समझय के मौका मिलत. आओर बिहारी भाई लोकनि के लेल त प्रगति मैदानक ई मौका लिट्टी- चोखा. . . लीची के जूस. . . खाजा मिठाई. . . तिलकुट के रहय छनि. दिल्ली के संग-संग एहि बेरक बिहार दिवस मुम्बई. . . कोलकाता. . . चेन्नई. . . बंगलुरु के संग अमेरिका आओर खाड़ी के देश मे सेहो मनाएल जा रहल अछि. एहि के लेल बिहार सूचना आओर जनसम्पर्क विभाग. . . कला आओर लोकसंस्कृति विभाग दिन राति एक कएने अछि. एहि बेरक स्थापना दिवस पर देश-दुनिया के बिहारक गौरवशाली अतीत सं परिचित कराएल जा रहल अछि. दुनिया के बताएल जा रहल अछि जे दुनिया के लोकतंत्रक उपहार बिहारक वैशाली सं मिलल छल. नालंदा. . . विक्रमशिला सं दुनियाभर मे ज्ञानक गंगा प्रवाहित भेल छल. बिहारक बोधगया सं भगवान बुद्ध दुनिया के शांतिक पाठ पढौंने छलाह. भगवान महावीर एतहि सं अपन संदेश दुनिया के देने छलखिन्ह. बात सम्राट अशोक के होए आ चंद्रगुप्त के. . . आ फेर राष्ट्रपति राजेन्द्र प्रसाद जीक. विद्यापति के होए आ दिनकर जीक. बिहार के हाशिया पर नहि राखल जा सकैत अछि. आजादी के लड़ाई मे राष्ट्रपिता महात्मा गांधी के अपन आंदोलन के लेल सेहो बिहारक चम्पारण के चुनय पड़लन्हि. सम्पूर्ण क्रांति के आगाज सेहो बिहार सं भेल. कि अहां एकरा बिसरि सकय छी? बिहार के लोक अपन एहि गौरवशाली इतिहास के बिसरि गेल छथिन्ह. बिहार सं बाहर दोसरा सं नीक काज क रहल छथिन्ह. . . नीक पद पर छथिन्ह. . . ओहि ठामक विकास. . . प्रगति मे अहम योगदान द रहल छथिन्ह तखनो दोसर राज्य मे बिहारी के भइया आ अबे बिहारी कहि भगाएल जाएत अछि. मुदा आब एक बेर फेर सं बिहारी लोक मे एकटा नवका जोश. . . उत्साह. . . उमंग आओर स्वाभिमान जागृत भेल अछि. बिहारी गौरव के भान भेल अछि. आओर एहि के लेल मुख्यमंत्री नीतीश जी से पूरा जोर लगौने छथिन्ह. बिहार दिवस पर मुख्य कार्यक्रम पटना के गांधी मैदान मे भs रहल अछि. एहि अवसर पर ऐतिहासिक. . . सांस्कृतिक विरासत के संग मध्यकालीन बिहार के उपलब्धि सं लोक के रुबरु कराएल जा रहल अछि. . . संगहि संग आजुक आधुनिक युग मे राज्य मे जे विकास भेल अछि ओकर प्रदर्शनी सेहो कएल गेल अछि. एतबे नहि एहि बेर सिर्फ पटना मे नहि राज्य के सभ सरकारी दफ्तर. . . स्कूल. . . कॉलेज. . . ब्लॉक. . . जिला कार्यालय मे बिहार उत्सव मनाएल जा रहल अछि. स्कूल सभ मे प्रभात फेरी. . . प्रतियोगिता के आयोजन भs रहल अछि. एहि सभ के जोर-शोर सं करय के एक कारण अगिला विधानसभा चुनाव सेहो अछि. एहि के मार्फत नीतीशजी राज्य भर मे अपन विकासक गुणगान करय जा रहल छथिन्ह. मुदा एहि बारे मे गप दोसर बेर. . . अखन ओहि बारे मे गप करय के सही टाइम नहि अछि. अखन खुलि कs मनाउ बिहार दिवस उत्सव. त अहां सभ के बिहार दिवस पर शुभकामना.
 इकनॉमिस्ट. . . न्यूज़वीक. . . इकनॉमिक टाइम्स. . . विश्व बैंक. . . इंडिया टूडे सं लsक देश-दुनिया के तमाम पत्र-पत्रिका. . . न्यूज़ चैनल पर मुख्यमंत्री नीतीश कुमार के जयगान. . . गुणगान भs रहल अछि. जिम्हर देखु कहल जा रहल अछि जे बिहार मे बदलावक बयार बहि रहल अछि. बिहार विकासक राह पर चलि पड़ल अछि. राज्य मे कानून-व्यवस्थाक राज स्थापित भs रहल अछि. चारू कात अमन केर माहौल अछि. लोक देर राति तक फेर सं सड़क पर टहलय लेल निकलय लगलाह अछि. लोक मे बिहारक प्रति एक बेर फेर सं नीक धारणा बनि रहल अछि. बिहार एक बेर फेर सं देश के अगुआ बनय के दिशा मे अग्रसर अछि. माहौल सुधरि रहल अछि. सभ किछ पटरी पर आबि रहल अछि.
 मुदा कि सच मे बिहार पटरी पर आबि रहल अछि ? कि बिहार मे सच मे विकासक बयार चलय लागल अछि ? आ ई सभ सिर्फ ऊपरे-ऊपर दिख रहल अछि ? कि सभ किछ कागजे पर भs रहल अछि ? कि ई सेहो वाजपेयी सरकारक इंडिया शाइनिंग जकां अछि ? कि नीतीश सरकार के हाल सेहो वाजयेपी सरकार जकां होएत?
 ई जरूर अछि जे कानून- व्यवस्था के माहौल किछ सुधरल अछि. मुदा एकदम सं परिवर्तन भs गेल अछि से नहि अछि. बिहार के किछ इलाका मे सड़क के छोड़ि देल जाए त आओर कि काज भेल अछि से देखा नहि रहल अछि. नीतीश सरकार के पांच साल होबय जा रहल अछि. . . मुदा एहि दौरान कोनो बड़का उद्योग-धंधा शुरू भेल होए से नहि देखा रहल अछि. निवेशक गप सिर्फ कागजे पर अछि. नीतीश कुमार खुद आओर सुशील कुमार मोदीजी दूनु गोटे शिलान्यास पर शिलान्यास कs रहल छथिन्ह. मुदा ओहि परियोजना सभ के कि हाल अछि से अहां के इलाका मे गेला के बादहिं पता चलत. स्कूल सभ मे ठेका पर मास्टरजी के भर्ती कs शिक्षा व्यवस्था के मटियामेट कsदेलखिन्ह. फेर साइकिल आओर पोशाक पर करोड़ों रुपया खर्च भेल ओ व्यापारी वर्ग के फायदा पहुंचा रहल अछि. करोड़ों रुपया के कपड़ा आओर साइकिल के कारोबार भsगेल.
 राज्य मे सड़क के हाल नीक भेल अछि मुदा कई इलाका मे ई पांच साल सं बनि रहल अछि पूरा होए के नामे नहि लs रहल अछि. आब हमरे गाम के देख लिअ. . . दरभंगा सं केवटी दs क जयनगर वाला रास्ता पांच साल सं बनि रहल अछि मुदा आई धरि नीक नहि भेल. सड़क एतेक उबड़-खाबड़. . . खत्ता वाला बनि गेल अछि जे लोक बस पर भगवाने के नाम लsक चलय छथिन्ह.
 सरकार भने कहय जे विकासक कारणे लोक के पलायन रुकि गेल अछि. लोक आब पंजाब. . . हरियाणा. . . दिल्ली. . . मुम्बई जाय के जगह अपन गामे मे काज करनाय नीक समझि रहल छथिन्ह. . . ई एकदम नहि अछि. लोक के अखनो गाम-घर छोड़ि कमाय लेल बाहर जनाय जारी अछि. एकर नजारा अहांके स्टेशन पर बाहर जाए वाला ट्रेन मे देखय लेल मिलि जाएत. खेती. . . सिंचाई. . . बिजली के हाल बेहाल अछि. बिजली कखन आएत आओर कखन जाएत तकर कोनो ठिकान नहि. आखिर अहां हर बात पर केंद्र के कहिआ तक गरिआबैत रहबय. अगर केंद्र सं सहयोग नहि मिलि रहल अछि त दोसर उपाय करु. बाढ़ि. . . रौदी. . . दाही के बाद आब लोक महंगाई सं सेहो मरि रहल अछि.
 एहन मे लगैत अछि जे नीतीश के नारा कहिं पेपरे. . . अखबारे आ चैनले मे नहि रहि जाए आओर हिनकर हाल वाजपेयी जी जका भs जाए. आंध्र प्रदेश मे चंद्रबाबू नायडू के शासन काल मे दुनिया भर मे हुनकर नामक डंका बाजय छल. . . मुदा चुनाव मे एहन पटखनी खएलाह जे अखन धरि हुनकर पार्टी के होश नहि आएल.
 लोकतंत्र के ई बड़का बात अछि जे जनता चुपचाप अपन फैसला सुनाबैत अछि आओर ओहि मे बड़का-बड़का हवा मे उड़ि जाए छथिन्ह. फेर एहि बेर त केंद्र सरकार मे मंत्री नहि रहबाक कारणे लालूजी आओर पासवानजीक पूरा समय बिहारे मे रहय छनि. ओ साल भर पहिने सं चुनावक तैयारी मे जुटल छथिन्ह . एकरे संग एहि बेर राहुल गांधी सेहो कांग्रेस मे नया जान डालि नीतीश कुमार के परेशानी बढ़ाबय वाला छथिन्ह. एहन मे नीतीशजी के सोचय पड़तन्हि जे आगां सभ किछ नीक नहि अछि. बिहार शाइनिंग के बेहतर परिणाम के लेल अखनो जोर-शोर सं काज पर जोर देथुन्ह त किछ नीक भs सकय छनि. . . नहि त वोटर पर ककर जोर चलय अछि ओहु मे आजुक इलेक्ट्रॉनिक वोटिंग के जमाना मे.
 बिहार मे एकटा नवका कृषि विश्वविद्यालय खुलय जा रहल अछि. ई कृषि विश्वविद्यालय भागलपुर के सबौर मे खोलल जाएत. बिहार सरकार एहि के लेल कोशिश मे जुटि गेल अछि. एकरे संग सरकारक कोशिश समस्तीपुर के राजेन्द्र कृषि विश्वविद्यालय, पूसा के केंद्रीय विश्वविद्यालय मे बदलय के अछि. सरकार के त एतेक तक कहनाय अछि जे केंद्र सरकार एकरा लेल एक तरह सं तैयार सेहो अछि. एहि पर मुख्यमंत्री नीतीश कुमार के सेहो कहनाय छनि जे राजेन्द्र कृषि विश्वविद्यालय के केंद्रीय विश्वविद्यालयक दर्जा मिलतहि सबौर मे दोसर विश्वविद्यालय खोलि देल जाएत.
 हर तरफ सं खबर आबि रहल अछि जे बिहार बदलि रहल अछि. देश-दुनिया सभतर नीतीश जीक प्रशंसा भs रहल छनि. लोक सभक कहनाय छनि जे बिहार मे विकासक बयार बहि रहल अछि. मुदा केन्द्र सरकारक मानल जाए त बिहार मे नीक सं काज नहि भs रहल अछि. केंद्र सरकार जतेक पाई बिहार सरकार के दs रहल अछि ओ खर्च नहि भ पाबि रहल अछि. केन्द्र सरकार के कहनाय अछि जे प्रधानमंत्री ग्राम सड़क योजना मे नीक सं काज नहि भS पाबि रहल अछि. एहि मद मे राज्य मे सोलह हजार करोड़ के योजना चलि रहल अछि... मुदा राज्य मे अखन धरि मात्र पांच हजार करोड़क काज पूरा भेल अछि. ओना कहल जा रहल अछि जे प्रधानमंत्री ग्राम सड़क योजना के काज केंद्रीय एजेंसी. . . निगम के मार्फत सं भ रहल अछि एहि लेल. . . काज के ससरैत चलय के लेल केंद्र सरकार खुद जिम्मेदार अछि. आब जे होए अगर जे 30 फीसदी काज भेज अछि अगर सौ फीसदी भेल रहैत त बिहारक स्थिति की रहैत से जानिए सकय छी. सड़क निर्माण के लSक राज्य सरकार आओर केंद्र सरकार मे बराबर घोंघाउज होएत रहैत अछि. बिहार सरकार के शिकायत रहैत अछि जे केंद्र सं उचित मदद. . . सहयोग नहि मिलैत अछि जखन कि केंद्र के कहनाय रहैत अछि जे बिहार मे काज बड़ सुस्त गति सं चलैत अछि आओर समय पर पूरा नहि होएत अछि. 